Gísli Freyr Valdórsson , fyrrverandi aðstoðarmaður Hönnu Birnu Kristjánsdóttur innanríkisráðherra , var dæmdur í átta mánaða skilorðsbundið fangelsi á dögunum fyrir að leka upplýsingum um hælisleitanda til fjölmiðla . Fram að dómnum hafði Gísli Freyr ítrekað þverneitað fyrir að tengjast lekanum , en ákvörðun hans um að játa brotið sem honum var gefið að sök í ákæru Ríkissaksóknara , kom nánast á sama tíma og upplýsingar bárust frá lögreglu um að umrætt skjal hefði fundist í tölvu hans . Þar með var Gísli kominn í öngstræti , og ákvað að nú væri mál að lygunum linnti . Hann hefur reyndar sjálfur haldið því fram að sönnunargögn lögreglu hafi ekki haft áhrif á ákvörðun hans um að játa skyndilega sök í málinu . Þá hefur hann sömuleiðis þverneitað að Hanna Birna hafi verið viðriðin málið . Lekamálið hefur engu að síður reynst Hönnu Birnu Kristjánsdóttur erfitt , frá því að það fyrst komst í hámæli í fjölmiðlum fyrir ári síðan . Samkvæmt heimildum RÚV og Nútímans hyggst Hanna Birna segja af sér embætti innanríkisráðherra í dag . Ekki eru öll kurl þó komin til grafar í málinu , og mörgum spurningum enn ósvarað . Svo virðist sem fleiri aðilar málsins séu komnir með bakið upp við vegg . Gísli Freyr enn og aftur tvísaga Í kjölfar fréttar DV um að Gísli Freyr og Sigríður Björk Guðjónsdóttir , þáverandi lögreglustjóri á Suðurnesjum , hafi ræðst við í síma þrívegis við upphaf lekamálsins , eða þann 20. nóvember í fyrra þegar fréttir byggðar á skjalinu sem Gísli lak rötuðu fyrst í fjölmiðla , fullyrti Gísli Freyr í samtali við Kjarnann að málefni hælisleitandans Tony Omos hafi ekki verið til umræðu þeirra á milli í umræddum símtölum . „ Fram hefur komið að Sigríður Björk notaðist , einhverra hluta vegna , við óskráðan farsíma á heimili sínu til að hringja í Gísla til baka . “ Auglýsing Eftir að frétt Kjarnans birtist , þar sem var haft eftir Gísla Frey : „ Ég man ekki hvað við ræddum , en við ræddum ekki Tony Omos , “ hafði hann samband við Kjarnann og sagði að eftir að hafa farið betur yfir málið , og litið í minnisbók sína , hafi rifjast upp fyrir honum að fyrri staðhæfing hans um innihald símtalanna væri ekki rétt . Hann hafi spurt Sigríði út í Tony Omos , og hvort rannsóknin á máli hans væri lokið . Fyrsta viðbragð Gísla Freys við fyrirspurn Kjarnans , var sem sagt að fullyrða ósannindi . Þá sagði Gísli Freyr sömuleiðis í samtali við blaðamann Kjarnans að hann hefði hringt tvívegis í Sigríði Björk , hún hefði ekki hringt í hann . Það er reyndar ekki heldur rétt hjá Gísla , miðað við yfirlýsingu Sigríðar Bjarkar . Í kjölfar áðurnefndar fréttar DV um símtöl Gísla Freys og Sigríðar Bjarkar , sendi sú síðarnefnda frá sér yfirlýsingu . Þar kemur fram að hún hafi fyrst hringt í Gísla Frey , morguninn örlagaríka þann 20. nóvember , til að svara skilaboðum frá honum . Fram hefur komið að Sigríður Björk notaðist , einhverra hluta vegna , við óskráðan farsíma á heimili sínu til að hringja í Gísla til baka . Það símtal bar ekki árangur , því Gísli svaraði ekki símtalinu . Sigríður Björk og Gísli Freyr töluðu síðar tvívegis saman í síma , en í samtölum þeirra óskaði Gísl Freyr eftir greinargerð frá embætti lögreglustjórans á Suðurnesjum um málefni Tony Omos . Samkvæmt yfirlýsingu Sigríðar Bjarkar var umbeðin greinargerð send Gísla Frey að kvöldi þessa sama dags . Sigríður Björk bendir á í yfirlýsingu sinni að trúnaðarupplýsingarnar sem Gísli Freyr var sakfelldur fyrir að leka , hafi hann látið af té til fjölmiðla áður en samskipti þeirra áttu sér stað . Þetta komi meðal annars fram í rannsóknargögnum lögreglu . Þess ber þó að geta að rannsókn lögreglu snérist einvörðungu um að upplýsa hver hefði lekið trúnaðarupplýsingum um ráðuneytinu , ekki hvaðan upplýsingarnar sem þar var að finna hefðu komið . „ Þá hefur Katrín Oddsdóttir , lögmaður áðurnefndrar konu sem nafngreind er í minnisblaðinu , óskað eftir upplýsingum um á hvaða upplýsingum fullyrðingar Gísla voru byggðar . “ Gísli Freyr eyddi tölvupósti sem Sigríður Björk hafði milligöngu um að hann fengi . Gísli Freyr eyddi raunar öllu póstum tengdum hælisleitandanum Tony Omos úr pósthólfi sínu eftir að lekamálið svokallaða komst í hámæli . Persónuvernd telur að mögulega hafi persónuupplýsingum verið miðlað þegar Sigríður Björk sendi Gísla Frey áðurnefnda greinargerð . Persónuvernd hefur sent lögreglunni á Suðurnesjum bréf þar sem óskað er eftir skýringum varðandi sendingu greinargerðar um málefni hælisleitanda sem send var innanríkisráðuneytinu . Þetta kemur fram á vefsíðu Persónuverndar . Sigríður Björk hefur ekki viljað veita fjölmiðlum viðtöl vegna málsins til þessa . Fræga viðbótin sem gæti velt þungu hlassi Í minnisblaðinu sem Gísli Freyr hefur nú verið sakfelldur fyrir að leka til fjölmiðla úr innanríkisráðuneytinu , var að finna fræga viðbót í lok skjalsins . Viðbót sem Gísli Freyr tók upp á sitt einsdæmi að semja og bæta við , áður en hann sendi það frá sér til óviðkomandi . Viðbótin var svohljóðandi : „ Þá er rétt að benda á að í hælismáli stúlkunnar sem á von á barni , hugsanlega með TO ( Tony Omos ) er því borið við af hennar hálfu að hún sé mansalsfórnarlamb . Ekki liggur ljóst fyrir hver er barnsfaðir hennar , en rannsóknargögn gefa til kynna að hún sé beitt þrýstingi um að segja að TO sé faðirinn þó svo að hann eigi nú í samandi við íslenska stúlku . “ Gísli Freyr Valdórsson í dómsal þegar hann játaði að hafa lekið minnisblaðinu úr innanríkisráðuneytinu til fjölmiðla . Ósagt skal látið hvort viðbótin hafi verið hreinn skáldskapur , búinn til í huga Gísla , en ekki er ólíklegt að telja að fullyrðingarnar hafi verið byggðar á upplýsingum sem hann hafi búið yfir . Samkvæmt heimildum Kjarnans er nær ómögulegt að upplýsingar sem fullyrðingarnar eru byggðar á hafi komið frá öðrum en Útlendingastofnun , Stígamótum eða embætti lögreglustjórans á Suðurnesjum . Útlendingastofnun sendir öll gögn viðkomandi máls til innanríkisráðuneytisins , þegar úrskurður stofnunarinnar eru kærðir , og sömuleiðis viðbótargögn sem stofnuninni berast eftir að málinu er formlega lokið þar . Stígamót býr yfir ýmsum upplýsingum varðandi möguleg mansalsmál , enda leita fórnarlömb slíkra mála iðulega til samtakanna . Þá bjó embætti lögreglustjórans á Suðurnesjum yfir margvíslegum upplýsingum um málefni Tony Omos , enda mál hans til rannsóknar hjá embættinu . „ Þá fullyrðir forstjóri Útlendingastofnunar að hún hafi aldrei átt í samskiptum við Gísla Frey . Þá hafi hún spurt núverandi starfsmenn Útlendingastofnunar hvort þeir hafi átt í samskiptum við fyrrverandi aðstoðarmann innanríkisráðherra , sem þeir hafi allir neitað . “ Þá hefur Katrín Oddsdóttir , lögmaður áðurnefndrar konu sem nafngreind er í minnisblaðinu , óskað eftir upplýsingum um á hvaða upplýsingum fullyrðingar Gísla voru byggðar . Fullyrðingarnar eru að mati Katrínar þess eðlis að þær hljóti að hafa verið byggðar á rannsókn lögreglunnar á Suðurnesjunum . Hún vill því fá upplýsingar um hvort og hvernig þær upplýsingar hafi borist aðstoðarmanni innanríkisráðherra . Fullyrðingar sem ekki gátu byggt á gögnum frá Útlendingastofnun Í samtali við Kjarnann fullyrðir Kristín Völundardóttir , forstjóri Útlendingastofnunar , að Gísli Freyr hafi ekki getað byggt áðurnefndar fullyrðingar á gögnum sem stofnunin sendi innanríkisráðuneytinu . Upplýsingar um umrædda þungun hafi ekki litið dagsins ljós fyrr en málum Tony Omos og konunnar sem nefnd er í minnisblaðinu hafi verið lokið hjá stofnuninni . Tony Omos kærði ákvörðun Útlendingastofnunar , um að meina honum um hæli hér á landi , til innanríkisráðuneytisins í lok maí árið 2012 , og meint barnsmóðir hans kærði sambærilega ákvörðun stofnunarinnar í byrjun febrúar í fyrra . Konan í minnisblaðinu fæddi barn í byrjun mars á þessu ári . Þá hafi stofnuninn ekki verið kunnugt um að konan væri beitt þrýstingi til að halda því fram að Tony Omos ætti barnið . Þá fullyrðir forstjóri Útlendingastofnunar að hún hafi aldrei átt í samskiptum við Gísla Frey . Þá hafi hún spurt núverandi starfsmenn Útlendingastofnunar hvort þeir hafi átt í samskiptum við fyrrverandi aðstoðarmann innanríkisráðherra , sem þeir hafi allir neitað . Það hefur hins vegar ekki verið sannreynt við rannsókn lögreglu , enda snérist rannsókn hennar fyrst og síðast um að upplýsa hver lak áðurnefndu minnisblaði frá innanríkisráðuneytinu til fjölmiðla , eins og áður segir . Í samtali við Kjarnann fullyrðir Guðrún Jónsdóttir , talskona Stígamóta , að engar upplýsingar hafi farið frá samtökunum sem hafi gefið tilefni til fullyrðinga Gísla Freys undir lok minnisblaðsins . Samtökin veiti aldrei innanríkisráðuneytinu persónulegar upplýsingar um skjólstæðinga sína , heldur einvörðungu lögreglu . Böndin berast að lögreglunni á Suðurnesjum Í ljósi ofangreinds vakna upp spurningar um hvort Gísli Freyr hafi einfaldlega aflað sér upplýsinga innan innanríkisráðuneytisins um málefni Tony Omos , sem fullyrðingar hans hafa byggt á . Þá ber að hafa í huga að Gísli var pólitískt ráðinn aðstoðarmaður Hönnu Birnu , en ekki embættismaður innan ráðuneytisins sem fjallar málefni hælisleitenda . Hann hefur þá þurft að afla sér þessara tilteknu upplýsinga að eigin frumkvæði , eða samkvæmt beiðni innanríkisráðherra . Þá ber að hafa í huga að ein af þeim vörnum sem Hanna Birna Kristjánsdóttir innanríkisráðherra hefur haldið uppi í málinu , sem hún hefur ítrekað gert , var að ekkert sambærilegt gagn og umrætt minnisblað væri að finna í ráðuneytinu . Það er auðvitað í besta falli orðhengilsháttur , þar sem minnisblaðið , fyrir utan viðbót Gísla Freys , var sannarlega til í ráðuneytinu eins og rannsókn lögreglu hefur leitt í ljós . Spurð út í ummælin , þegar minnisblaðið fannst í tölvum starfsmanna ráðuneytisins , hefur Hanna Birna sagst vera að vísa í „ breytta “ minnisblaðið þar sem áðurnefndri viðbót Gísla Freys hafði verið bætt við . Ef Gísli byggði fullyrðingar sínar á gögnum sem ekki voru til í ráðuneytinu , vakna upp spurningar hvaðan upplýsingarnar sem fullyrðingarnar byggðu á séu komnar . Miðað við ofangreint berast óumflýjanlega böndin að lögreglustjóranum á Suðurnesjunum . Ráðning Sigríðar Bjarkar vakti athygli innan lögreglunnar Starfsfólki hjá embætti lögreglustjórans á Suðurnesjum var tilkynnt um ráðningu Sigríðar Bjarkar Guðjónsdóttur í stöðu lögreglustjóra , nánast samdægurs og Stefán Eiríksson sagði upp störfum . Samkvæmt heimildum Kjarnans vakti ráðning hennar athygli innan lögreglunnar , ekki síst á meðal þeirra rannsóknarlögreglumanna sem önnuðust rannsóknina á lekamálinu . Þeir vissu nefnilega um símtöl hennar og Gísla Freys við upphaf lekamálsins . Þá vakti ráðning Sigríðar Bjarkar ekki síður athygli fyrir þær sakir að staða lögreglustjóra höfuðborgarsvæðisins var ekki auglýst laus til umsóknar . Um er að ræða eftirsóknarverðustu stöðu innan lögreglunnar , og eflaust margir núverandi lögreglustjórar sem hefðu haft áhuga á að sækja um stöðuna . Við nýlegar ráðningar í stöður lögreglustjóra í tveimur minnstu lögregluumdæmunum , það er á Vestfjörðum og Vestmannaeyjum , voru stöðurnar rækilega auglýstar , sem og hæfniskröfur . Við skipanir í þessi embætti var skipuð sérstök valnefnd af ráðherra til að meta hæfi umsækjenda . Sama fyrirkomulag hefur meðal annars verið við lýði við skipun ríkissaksóknara og vararíkissaksóknara . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .